Tweede Suidooster het baie rokspante gelig
"Ons is weer daar!" was die sentiment van bykans 83 persent van feesgangers wat die onlangse Suidoosterfees in Bellville bygewoon het. Volgens 'n navorsingstudie wat by die fees gehou is, het 52 persent van die respondente ook die eerste fees in 2003 bygewoon.
Die meerderheid feesgangers was mans (54,1 persent) en die grootste gros feesgangers was tussen 24 en 35 jaar oud (33 persent). Wat taal betref was 53,5 persent Afrikaanssprekend, 26 persent Engels en 12 persent Xhosa, met selfs agt buitelandse besoekers wat die vraelys voltooi het.
Die studie toon verder dat 73 persent van feesgangers tevrede was met die kaartjiepryse, wat gewissel het van R13 vir die Gesprekkereeks tot R38 vir die feestreffer Joe Barber. Altesaam 4 592 kaartjies, met 'n waarde van R106 049 (R25 000 meer as 2003), is vir die produksies verkoop. Dis voorwaar 'n prestasie vir 'n fees met 'n begroting van maar net R500 000.
'n Pluimpie vir die Skiereiland Technikon is dat 88 persent van die respondente dit as 'n goeie feesperseel bestempel het. Sewe lokale, wat die Auditorium en Sportsaal insluit, is as lokale benut.
Dis 'n onomstootlike feit di� Suidooster het kwaai gewaai, en dit beloof om volgende jaar selfs sterker te wees. Maak 'n knoop in jul ore: op 24 en 25 September 2005 is dit weer sulke tyd.